Infoboks

Esbjerg bekræfter, at man har indgået en treårig kontrakt med Viborgs Kevin Mensah, der tiltræder efter denne sæson.

bold.dk kunne tirsdag afsløre, at Kevin Mensah havde accepteret et tilbud fra Esbjerg. Nu bekræfter vestjyderne så, at Kevin Mensah kommer til klubben efter denne sæson, når hans kontrakt med Viborg udløber.

- Efter at have prøvet kræfter med Superligaen følte jeg, at tiden var inde til at tage næste skridt til en klub, hvor jeg kan videreudvikle mig. Jeg ser Esbjerg som den bedste mulighed for at nå op på et højere niveau, siger Mensah til klubbens hjemmeside.

- Klubben spiller fodbold med et internationalt snit, og både fysisk, teknisk og taktisk er det et niveau over, hvad jeg har været vant til. Esbjerg tilbyder hele pakken, så jeg både fodboldmæssigt og menneskeligt kan udvikle mig. Jeg har haft en fantastisk tid i Viborg, og nu er tiden inde til at komme videre.

23-årige Kevin Mensah har skrevet under på en treårig kontrakt.